Årsmelding 2021  
  
2020 er vel annerledesåret med lockdown, avlysning av arrangementer og digitale løsninger både i lokalklubber og på fylkesarrangementet.  
  
Årsmeldingen viser dessverre et år med lite aktivitet på grunn av den pågående pandemien. Styret og ansatte ønsker å takke alle, både klubber og enkeltpersoner, som har bidratt til at vi på tross av en spesiell tid kan vise til at det er gjennomført en del aktiviteter selv om de er gjennomført på alternative måter. Takk til organisasjoner og offentlige instanser som bidrar med økonomisk støtte.   
  
Nytt i 4H Østfold

4H Østfold har i år jobbet mye med å kartlegge hva 4H-Gårdene våre kan tilby av aktiviteter. Vi jobber også med å få til rutiner og oppskrifter for at det skal bli enklere å kunne ta på seg å være teknisk arrangør på fylkesarrangementer.

Det jobbes med å kartlegge tilbud og samarbeid med våre flotte 4H-gårder, og vi har også startet opp drøftinger rundt samarbeid med andre organisasjoner og foreninger for å kunne spre det gode verdigrunnlaget 4H bygger på.   
  
Vi i fylkesstyret opplever meget godt samarbeid med de ansatte, og gleder oss til å få til enda bedre løsninger til felles nytte for organisasjonen.   
  
Arrangement

Som tidligere år er det gjennomført fylkesarrangementer. Vi takker for godt samarbeid med alle arrangørklubber som har gjort det mulig å gjennomføre mange arrangementer.

Årets styrevervskurs ble avholdt som vanlig på Kalnes videregående skole. Klubbstyrene fikk god opplæring, og det ble en innholdsrik helg i god 4H ånd. Alumnklubben stilte med flinke instruktører, og det var god stemning hele helgen.

Det var også tid for Klubbrådgiverkonferanse. Årets konferanse ble gjennomført på Quality Brennmoen, og det ble en flott konferanse med gode meningsutvekslinger, viktig informasjon om den nye prosjektplattformen, og god mat. Nye og gamle klubbrådgivere deltok med stort engasjement.

I februar var det tid for nattvolleyball. Arrangementet ble flyttet fra Askim til Kalnes, da det på grunn av nye regler i Askim ikke var mulig å bruke hall på natt. Det ble spilt volleyball hele natten med noen pauser innimellom. Noen valgte å sove litt, men de fleste brukte hvert minutt av natten til å være sammen med nye og gamle 4H-venner.

Årsmøte i mars ble på grunn av pandemien avholdt digitalt på Teams. Det ble et redusert årsmøte uten generaldebatt, men vi klarte å gjennomføre valg, godkjenning av regnskap, budsjett og årsmelding.

Styret har også deltatt ved årsmøter i Østfold Bygdekvinnelag, Østfold barne og ungdomsråd og Forum for Natur og friluftsliv. Årsmøte i Østfold bondelag og Østfold bygdeungdomslag ble digitale, og vi sendte hilsen.

Vårens landsstyremøte ble også digitalt, og hele styret deltok på opplæring på Teams.

Berby actioncamp, fylkes- og aspirantleir ble korona-avlyst, i stedet fikk alle tilsendt «Leir i konvolutt», det ble premie for den som hadde flest overnattinger ute, og det ble oppfordret til turer og friluftsaktiviteter. Landsleir i Bodø ble også avlyst.

Landkreditt bank cup kunne heller ikke gjennomføres.  
  
Det ble arrangert noen «månedens tur» i ulike deler av 4H fylket til flotte naturmøteplasser, arrangementer som har hatt greit oppmøte og som har dannet et godt grunnlag for videre turer.

Årets Plakettfest ble arrangert på Østgaard i Halden uten foresatte på grunn av samfunnets antallbegrensinger. Festen ble i stedet streamet sånn at hele Norge kunne se de flotte plakettmottakerne. Det ble en flott feiring av gjennomført plakettløp med tre retters middag, taler og utdeling som seg hør og bør på en slik viktig markering.  
  
I tillegg er det gjennomført digitale møter med klubbrådgivere i år, noe i hvert fall ansatte og fylkesstyre har satt stor pris på.

Vi takker for tilliten, og ønsker det kommende styret lykke til med arbeidet.   
  
**Fylkesstyret 4H Østfold**

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_  
Nina Granum Espen Henriksen Rebecka Rogstad

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_  
Ingrid Lovise Gjersøe Eriksen Amalie Jordet Nora Harboe